940/1947 Ú. l. I
Vyhláška ministra zahraničných vecí, ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 42.

940.
Vyhláška
ministra zahraničných vecí
zo dňa 30. júna 1947,
ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 42.

Vyhlasujem rozhodnutie č. 42 Smiešanej komisie zriadenej podľa Dohody uzavretej medzi Československou republikou a Maďarskom o výmene obyvateľstva zo dňa 27. februára 1946, publikovanej pod č. 145/46 Sb.
Podotýkam, že rozhodnutia tejto Smiešanej komisie sú povinné obe smluvné strany podľa ustanovenia článku XI, ods. 3 Dohody vykonať.

Jan Masaryk v. r.,
minister zahraničných vecí.


Československo-maďarská Smiešaná komisia pre výmenu obyvateľstva vyniesla na svojom mimoriadnom zasadnutí v Bratislave dňa 16. júna 1947 toto
rozhodnutie č. 42
o presídlení osôb stíhaných alebo odsúdených pre obecné, vojenské alebo politické trestné činy.
I.
(1) Osoby:
a) proti ktorým je v behu trestné konanie pred trestnými súdmi alebo administrativnými úradmi ako policajnými trestnými súdmi, ak sú v predbežnej alebo vo vyšetrovacej väzbe z dôvodov § 141, bod 1, 2 alebo 4 Trestného poriadku (zák. čl. XXXIII/1896) pre trestné činy, na ktoré zákon určuje trest na slobode neprevyšujúci päť rokov,
b) ďalej, ktoré odpykávajú trest na slobode neprevyšujúci dva roky,
c) napokon, ktoré sú v predbežnej alebo vyšetrovacej väzbe nariadenej v trestnom konani pre vojenské trestné činy, alebo ktoré odpykávajú trest na slobode pre takéto trestné činy,
majú byť prepustené na slobodu aspoň 14 dní pred svojím presídlením.
(2) Osoby:
a) proti ktorým je nariadená predbežná alebo vyšetrovacia väzba podľa § 141, bod 3 alebo 5 Trestného poriadku, alebo ktoré sú v predbežnej vyšetrovacej väzbe v trestnom konaní pre trestný čin, na ktorý zákon určuje trest na slobode vyše päť rokov,
b) ďalej, ktoré odpykávajú trest na slobode vyše dvoch rokov, majú byť odovzdané na pohraničnej stanici orgánmi štátu, z ktorého sa presídľujú, orgánom druhého štátu.
(3) V soznamoch presídlencov, ktoré sa majú vyhotoviť podľa rozhodnutia č. 29, treba u osôb, uvedených v ods. 1 a 2, vyznačiť, že sú v predbežnej alebo vyšetrovacej väzbe, poťažne že si odpykávajú trest na slobode, ako aj okoľnosť, že ich presídlenie sa deje podľa ods. 1 alebo 2 tohto rozhodnutia. O prepustenie podľa ods. 1, poťažne o odovzdanie (sprievod) poľa ods. 2 postará sa u príslušných úradov v Československu Osídľovací úrad pre Slovensko, v Maďarsku Maďarský presídľovací vládny komisariát na žiadosť Československej presídľovacej komisie.
(4) Trestné spisy osôb, uvedených v ods. 1, alebo ich overené odpisy treba hneď po presídlení zaslať Povereníctvu pravosúdia v Bratislave, ak ide o presídlencov z Maďarska, a maďarskému ministrovi spravodlivosti, ak ide o presídlencov z Československa. Trestné spisy osôb, uvedených v ods. 2, alebo ich overené odpisy treba odovzdať orgánom druhého štátu spolu s presídlencami. — Pri politických alebo vojenských trestných činoch nemusia sa spisy zasielať resp. odovzdávať, ak tomu bráni dôležitý štátny záujem; v takomto prípade však treba oznámiť orgánom druhého štátu, pre aký trestný čin bolo proti presídlencovi zavedené trestné konanie, poťažne vynesený právoplatný rozsudok.
(5) Trestné stíhanie presídlenej osoby deje sa podľa predpisov toho štátu, do ktorého sa presídlila.
(6) Ak nedôjde k presídleniu osoby, uvedenej v ods. 1, alebo ak sa presídlená osoba vráti natrvalo do štátu pôvodného bydliska, možno proti nej pokračovať v trestnom konaní resp. vykonať na nej zvyšok trestu na slobode. V takomto prípade treba na dožiadanie vrátiť spisy, zaslané poťažne odovzdané podľa 4 odseku.
II.
Toto rozhodnutie vzťahuje sa aj na konanie pred ľudovými súdmi v obidvoch štátoch. Ustanovenia o presídlení osôb spadajúcich pod čl. VIII Dohody určí Smiešaná komisia osobitným rozhodnutím.
V Bratislave dňa 16. júna 1947.
Za čsl. složku:
Dr. Pohánka v. r.
Dr. Záturecký v. r.
Za maď. složku:
Dr. Péchy v. r.
Dr. Geönczeöl v. r.